На основу члана 36. и 37. Закона о јавним предузећима („Службени гласник
РС“ број 15/2016 и 88/2019) и Одлуке о спровођењу јавног конкурса за избор директора јавног предузећа за комуналнo уређење Владичин Хан, Владичин Хан број 06-80/10/22-I од 26.09.2022. године, Скупштина општине Владичин Хан оглашава:

**ЈАВНИ КОНКУРС**

**ЗА ИЗБОР ДИРЕКТОРА**

**ЈAВНОГ ПРЕДУЗЕЋА ЗА КОМУНАЛНО УРЕЂЕЊЕ ВЛАДИЧИН ХАН, ВЛАДИЧИН ХАН**

**ПОДАЦИ О ЈАВНОМ ПРЕДУЗЕЋУ**

Предузеће послује под пословним именомЈавно предузеће за комунално уређење Владичин Хан, Владичин Хан

Скраћено пословно име је ЈП за комунално уређење Владичин Хан,

Седиште Јавног предузећа је у Владичином Хану, ул.Владике Пајсија бб

Матични број:20663944

ПИБ:106705858

Шифра претежна делатности је 3811 – сакупљање отпада који није опасан

**Јавни конкурс се спроводи за радно место**

Директор Јавног предузећа за комунално уређење Владичин Хан, Владичин Хан.

Директор се именује на период од 4 године

**МЕСТО РАДА:**

Владичин Хан, ул.Владике Пајсија бб

**УСЛОВИ ЗА ИМЕНОВАЊЕ ДИРЕКТОРА ЈАВНОГ ПРЕДУЗЕЋА:**

Право пријављивања има свако заинтересовано лице које испуњава следеће услове:

 1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2.;

4) да има најмање три године радног искуства на пословима који су повезани са пословима ЈП за комунално уређење;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

 8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

- обавезно психијатријско лечење и чување у здравственој установи;

- обавезно психијатријско лечење на слободи;

- обавезно лечење наркомана;

 - обавезно лечење алкохоличара;

- забрана вршења позива, делатности и дужности.

Уз пријаву са биографијом кандидати подносе:

 - извод из матичне књиге рођених (оригинал или оверена фотокопија);

 - уверење о пословној способности издато од стране надлежног центра за социјални рад (оригинал или оверена фотокопија);

- доказ о стеченом образовању (оверена фотокопија дипломе);

- доказ о потребном радном искуству на пословима за које се захтева високо образовање (оригинал или оверена фотокопија потврде или других исправа којима се доказује најмање пет година радног искуства на пословима за које се захтева високо образовање из наведених услова);

 - доказ о радном искуству на пословима који су повезани са пословима јавног предузећа (оригинал или оверена фотокопија потврде или друге исправе којима се доказује да лице има најмање три године радног искуства на пословима који су повезани са пословима предузећа, са краћим описом послова које је обављало);

- доказ о радном искуству у организовању рада и вођењу послова (оригинал или оверена фотокопија потврде или друге исправе којима се доказује да лице има радно искуство у организовању рада и вођењу послова);

 - оверену изјаву дату под кривичном и материјалном одговорношћу да кандидат није члан органа политичке странке, односно да му је одређено мировање у вршењу функције у органу политичке странке (оригинал или оверена фотокопија);

 - уверење надлежног органа да лице није осуђивано на казну затвора од најмање шест месеци и уверење надлежног органа да му нису изречене мере безбедности у складу са законом којим се уређују кривична дела, и то:

 a) обавезно психијатријско лечење и чување у здравственој установи;

 б) обавезно психијатријско лечење на слободи;

в) обавезно лечење наркомана;

г) обавезно лечење алкохоличара;

д) забрана вршења позива, делатности и дужности,

 не старија од шест месеци у односу на дан објављивања огласа о јавном конкурсу у ''Службеном гласнику РС“ (оригинал или оверена фотокопија).

**Стручна оспособљеност, знања и вештине** кандидата за именовање директора оцењују се увидом у податке из пријаве и доказе поднете уз пријаву, писаном и усменом провером, у складу са законом којим се уређује правни положај јавних предузаћа и Уредбом о мерилима за именовање директора јавног предузећа (“Службени гласник РС“, број 65/2016).

**Стручна оспособљеност** кандидата оцењује се провером способности кандидата за практичну примену знања и вештина у обављању послова директора јавног предузећа одређених у складу са законом, усменим разговором или писаном провером.

**Знање** кандидата оцењује се провером: познавање једне или више области из које је делатност за чије је обављање основано ЈП за комунално уређење Владичин Хан односно познавањем других делатности које обавља ово предузеће, познавања прописа којима се уређује правни положај јавних предузећа и привредних друштава, прописа којима се уређују услови и начин обављања делатности од општег интереса, познавања области корпоративног управљања као и општих прописа о раду, знање једног или више страних језика, познавање рада на рачунару као и посебних области знања, што ће се вршити усменим разговором или писаном провером.

**Вештине** кандидата оцењују се провером: вештине аналитичког резоновања и логичког закључивања, вештине руковођења, организационих способности, вештине комуникације у међуљудским односима, вештина стратешког планирања и управљања и вештине управљања ресурсима (материјалним, финансисјким, кадровским и другим ресурсима значајним за рад јавног предузећа). Вештине кандидата проверавају се писаним путем – преко стандардизованих тестова, док вештину комуникације у међуљудским односима проверава комисија у разговору са кандидатима.

**РОК У КОМЕ СЕ ПОДНОСЕ ПРИЈАВЕ:**

Пријава са доказима о испуњености услова подноси се у року од 30 дана од дана објављивања јавног конкурса у „Службеном гласнику Републике Србије“.

**АДРЕСА НА КОЈУ СЕ ПРИЈАВЕ ПОДНОСЕ:**

Пријаве са потребним доказима о испуњавању предвиђених услова из Јавног конкурса подносе се у запечаћеној коверти **Комисији за спровођење конкурса за избор директора јавних предузећа чији је оснивач Општина Владичин Хан**, на адресу:

 **ул.Светосавска бр.1 са назнаком:**

**„Јавни конкурс – за избор директора Јавног предузећа за комунално уређење Владичин Хан, путем поште или преко писарнице Општинске управе Општине Владичин Хан“.**

Лице задужено за давање обавештења у вези са Јавним конкурсом је Ивана Дончић, контакт телефон 017/390-508/.

Неблаговремене, неразумљиве и пријаве уз које нису приложени сви потребни докази о испуњености услова, Комисија ће одбацити закључком против кога није допуштена посебна жалба.

 Овај оглас се објављује у „Службеном гласнику Републике Србије“, „Службеном гласнику Града Врања“, дневним новинама које се дистрибуирају на целој територији РС и на званичној интернет страници Општине Владичин Хан.